Fiolett jordløper har en klar fiolett farge langs kanten av brystskjoldet.  Foto: Botaurus stellaris 
**Fiolett jordløper** (*Carabus violaceus*) er en av billene i delgruppen (underfamilien) jordløpere i familiegruppen løpebiller. Systematikken følger Carabidae of the World.

Utbredelse
----------

Fiolett jordløper finnes i hele Europa og Midtøsten. Finnes i Norge, og er vanlig over det meste av landet.

Fullvokst (imago) og larve.  Illustrasjon (Reitter (1845-1920))

Utseende
--------

Fiolett jordløper er omtrent 20-30 millimeter lang, svart, og kjennes lett på at sidekantene av brystskjoldet og dekkvingene har en klar metallisk fiolett farge. Av og til kan den fiolette fargen gå over i mer grønnlig, blålig eller gyllen gull. Slekten *Carabus* er slekten med de «ekte jordløperne». Beina er lange løpebein, kroppen er elegant bygd. Dekkvingene er ganske glatte uten lengderibber, men med en fin korning overflate. Antennens tredje og fjerde ledd med en lang børste/børster i spissen, mens leddene ellers er bare (nakne) og helt uten fine korte hår. (Krever forstørrelse for å se).

To andre arter i slekten *Carabus* ligner, begge er vanlige. *Carabus glabratus* er svært lik, men den mangler den fiolette sidestripen. *Carabus problematicus* lan ha en metallisk sidestripe, men har samtidig et tydelig lengdestripet mønster på dekkvingene. Den sistnevnte arten er vanlig i fjellet. Lærløperen kan også ligne, men kroppen er noe bredere og bevegelsene er ikke så hurtige (springer ikke like fort). Vanlig jordløper kan være svakt fiolett, men har lengderekker dannet av små fordypninger (punktrekker) på dekkvingene.

Levevis
-------

Fiolett jordløper er vanligvis nattaktiv og lever som predator på andre mindre dyr, som blant annet insekter og snegler. Den er ganske vanlig og lever helst i løvskog med rik vegetasjon. Overvintrer som voksen (imago), nedgravd i et hulrom under en stein eller en rot.

Den tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.

Referanser
----------

1. 1 2  «Artsdatabankens artsopplysninger». Artsdatabanken. 30. august 2020. Besøkt 30. august 2020.
2. ↑  Carabidae of the World Arkivert 16. desember 2008 hos Wayback Machine. søkedato: desember 2008
3. ↑  Reitter. 1909. *Fauna Germanica: Die Käfer des deutschen Reiches*

Litteratur
----------

* Lindroth, C.H. 1985. *The Carabidae Coleoptera of Fennoscandia and Denmark*. Fauna Entomol. Scand. 15 (1) side 1-232.
* Lindroth, C.H. 1986. *The Carabidae Coleoptera of Fennoscandia and Denmark*. Fauna Entomol. Scand. 15 (2) side 233-497.

Eksterne lenker
---------------

* (en) *fiolett jordløper* i Encyclopedia of Life Rediger på Wikidata

* (en) *fiolett jordløper* i Global Biodiversity Information Facility Rediger på Wikidata

* (no) *fiolett jordløper* hos Artsdatabanken Rediger på Wikidata

* (sv) *fiolett jordløper* hos Dyntaxa Rediger på Wikidata

* (en) *fiolett jordløper* hos Fauna Europaea Rediger på Wikidata

* (en) *fiolett jordløper* hos NCBI Rediger på Wikidata

* (en) *Kategori:Carabus violaceus* – bilder, video eller lyd på Wikimedia Commons Rediger på Wikidata

* (en) *Carabus violaceus* – galleri av bilder, video eller lyd på Wikimedia Commons Rediger på Wikidata

* *Carabus violaceus* – detaljert informasjon på Wikispecies Rediger på Wikidata
* BILDER av ulike underarter - Image Gallery "Carabidae of the World": ; [*død lenke*]; ; [*død lenke*]; [*død lenke*]; [*død lenke*]; [*død lenke*]; [*død lenke*];
* Fiolett jordløper – Database Carabidae of the World – engelskspråklig
* Fiolett jordløper - Fauna Europaea - engelskspråklig
* Norsk Entomologisk forening